Linda Lombard - Agustus 2012
Gedurende die 70'er tot 90'er jare vind slegs 2 tot 4 vergaderings jaarliks plaas en gewoonlik ook saans. Dr CL Grobler woon vergaderings vanaf Potchefstroom by en Robert Laing uit Johannesburg. Dieselfde onderwerpe en uitstappies as wat ons tans het, is ook toe gedek. Baie publikasies het ook die lig gesien. Boeke word verkoop teen sowat R5 stuk vir sagteband en R10 vir hardeband! En met tussen 150 en 320 bladsye.
Linda Zöllner vertel: "Op die jaarvergadering in 1990 het daar net 7 lede opgedaag. Martin het my net begelei omdat hy my gehelp het om die verversings te vervoer, hy was glad nie eens 'n lid van die genootskap nie. Toe die vergadering egter verby is was hy tot sy eie verstomming die nuwe president van die Noord- Transvaaltak. Kolonel Martin Zöllner as voorsitter, Kaptein Ian van der Waag as onder-voorsitter en in 1992 kom Gen Maj D.S. Hamman ook op die bestuur. Die situasie met 'n kolonel as voorsitter en 'n generaal op die bestuur het een keer daartoe gelei dat die kolonel per ongeluk die generaal as Daan aangespreek het – 'n aardsonde in die militêre kultuur. Kapt van der Waag het hom byna dood geskrik, maar die generaal het dit net stilweg laat verbygaan en darem nie die kolonel voor 'n vuurpeloton gesit nie."
Vanaf 1996 beklee Noord-Transvalers die pos van Nasionale President. Martin Zöllner was die eerste, daarna Johann Janse van Rensburg (hy het wel na Kaapstad verhuis) en tans Hendrik Louw.
Noord-Transvaaltak het 'n pragtige biblioteek opgebou. Genealoë het deur die jare hul werk aan GGSA geskenk, soos die Peter Holden-versameling. Die jongste groot toevoeging was die skenking wat Gert Claassen gedoen het in 2010 toe hy verhuis het. Daar is 'n samewerkingsooreenkoms met die Erfenisstigting aangegaan om die boekery in hul biblioteek op 'n bruikleenbasis te huisves. Dit gee die brëer publiek dus ook toegang tot hierdie navorsingsmateriaal. Lede moet onthou dat die biblioteek elke 2 de Saterdag van elke maand oop is vir GGSA-lede; al vergader die tak nie by die Voortrekkermonument of het geen vergadering soos in Desember en Januarie. Die biblioteek is oop vanaf 10:00 tot 14:00.
Inligting is verkry vanaf Thys du Preez, Linda Zöllner, Isabel Groesbeek, Frans Fouché en ou nuusbriewe vanaf Ludwig Döhne, asook notules van die tak.